C 214/160
HR
Službeni list Europske unije
16.6.2023.
četvrtak, 19. siječnja 2023.
14.
ističe potrebu za ambicioznom revizijom Uredbe o ZOT-u kako bi se povećao njezin doprinos prihodima tog sektora i stabilnosti tržišta te kako bi se poboljšalo stavljanje na tržište proizvoda ribarstva i povećala njihova dodana vrijednost; u tom kontekstu naglašava važnost stvaranja certificiranih oznaka morskih prehrambenih proizvoda i mehanizama robne marke proizvoda ribarstva, kao i povećanja sljedivosti u lancu opskrbe, čime bi se poboljšalo informiranje potrošača, potičući ih da kupuju morske plodove iz lokalnih i održivih izvora i podižu svoju svijest o proizvodima malog ribolova;
15. poziva na to da se programi potpore za mali ribolov olakšaju u okviru EFPRA-e kako bi se poboljšali poslovni i organizacijski kapaciteti, smanjili troškovi proizvodnje, poboljšale cijene prve prodaje i zajamčila gospodarska i ekološka održivost, posebno s pomoću održivije i modernije flote;
16.
ističe poteškoće s kojima se i dalje suočava sektor malog ribolova, koje također mogu pogoršati fluktuirajuće i rastuće cijene goriva i drugih sirovina, što posebno utječe na manje konkurentne segmente flote, odnosno mali, artizanalni i obalni ribolov;
Poboljšanje uvjeta poslovanja te osiguravanje budućnosti malog, artizanalnog i obalnog ribolova
17. pozdravlja činjenicu da EFPRA pruža mogućnost podupiranja modernizacije, zamjene ili nabave novijih motora koji emitiraju manje CO2, uključujući motore koji upotrebljavaju nove energetski učinkovite tehnologije i prilagodbu benzinskih motora; smatra da bi trebalo koristiti najviše postojeće stope sufinanciranja; upozorava da mnoga od tih alternativnih rješenja za motorizaciju još nisu dovoljno razvijena ili uključuju znatno povećanje bruto tonaže, kao što je slučaj s nekim električnim motorima;
18.
ističe da u određenim regijama većina sektora malog ribolova ovisi o subvencijama za gorivo; upozorava da se prijedlogom Komisije za direktivu Vijeća o restrukturiranju okvira Unije za oporezivanje energenata i električne energije (COM(2021)0563) ukidanjem trenutačnog obveznog izuzeća za sektor ribarstva i uvođenjem minimalne stope oporezivanja ugrožava održivost većine segmenta malog ribolova, koji ne može obavljati duga putovanja za punjenje gorivom u lukama s nižim cijenama; poziva Komisiju i države članice da zajamče jednake uvjete na međunarodnoj razini te da stoga i dalje izuzimaju ribarsku industriju od oporezivanja goriva; naglašava da nikakav novi pristup ne bi smio dovesti do opterećenja za mali ribolov i da bi se trebao usredotočiti na alternativna rješenja kojima se sektoru omogućuje da kombinira pravednu tranziciju prema ciljevima utvrđenima u zelenom planu sa sposobnošću gospodarskog napretka i jamčenjem pristojnih uvjeta za svoje radnike; u tom pogledu i s obzirom na trenutačnu izvanrednu inflaciju cijena goriva, smatra da bi države članice mogle predvidjeti izvanredne mjere za pružanje pomoći segmentu malog, obalnog i artizanalnog ribolova za očekivane rastuće troškove proizvodnje, posebno u okviru EFPRA-e i nacionalnih operativnih programa;
19.
ističe poteškoće i ozbiljne negativne gospodarske i socijalne posljedice krize uzrokovane bolešću COVID-19 na sektor ribarstva te važnost toga da države članice prema potrebi usmjeravaju dostupna nacionalna sredstva i sredstva EU-a, kao i razmatranje izvanrednih mjera za pomoć ribarima, uključujući radnike, u prevladavanju kriza ili poremećaja na tržištu; poziva države članice da sredstva koja su stavljena na raspolaganje u okviru kriznih mehanizama iskoriste za potporu malom ribolovu; naglašava da je unatoč krizi sektor malog obalnog ribolova i dalje nastavio funkcionirati, čime se građanima EU-a omogućuje pristup morskim prehrambenim proizvodima, posebno u izoliranim obalnim regijama, otocima i najudaljenijim regijama;
20. potiče države članice da iz Mehanizma za oporavak i otpornost dodijele sredstva za ulaganja u male obalne flote kako bi se pomoglo ribarima i gospodarskim subjektima koji obavljaju povezane poslove, uglavnom ženama, koji krpaju mreže, parkiraju proizvode i obavljaju pomoćne poslove na kopnu te radnicima;
21. potiče Komisiju da pod okriljem EFPRA-e olakša sektorsku potporu malom ribolovu za postavljanje infrastrukture za skladištenje, zamrzavanje i hlađenje te za održavanje hladnog lanca od plovila do krajnjeg potrošača; smatra da je ta potpora odlučujući element kako bi se segmentu malog ribolova omogućilo da u potpunosti iskoristi ribolovne resurse, bez uništavanja ili iscrpljivanja stokova, te kako bi se osigurala redovita opskrba i isporuka svježih i visokokvalitetnih proizvoda javnosti, hotelijersko-ugostiteljskom sektoru i prehrambenoj industriji;